ข้อบัญญัติองค์การบริหารส่วนตำบลน้ำร้อน เรื่อง การลดหย่อนภาษีบำรุงท้องที่ พ.ศ. 2560
ข้อบัญญัติองค์การบริหารส่วนตำบลน้ำร้อน
เรื่อง
การลดหย่อนภาษีบำรุงท้องที่
พ.ศ. ๒๕๖๐[๑]
 

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลน้ำร้อน
โดยได้รับความเห็นชอบจากสภาองค์การบริหารส่วนตำบลน้ำร้อนและนายอำเภอเมืองเพชรบูรณ์จึงตราข้อบัญญัติไว้
ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลน้ำร้อน เรื่อง การลดหย่อนภาษีบำรุงท้องที่ พ.ศ.
๒๕๖๐

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลน้ำร้อนภายหลังที่ได้ประกาศไว้โดยเปิดเผย
ณ ที่ทำการองค์การบริหารส่วนตำบลน้ำร้อนแล้วสิบห้าวัน

ข้อ ๓ บรรดาข้อบัญญัติ
ประกาศ ระเบียบหรือคำสั่งใดในส่วนที่ได้ตราไว้แล้วในข้อบัญญัตินี้
หรือขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ ๔ ในข้อบัญญัตินี้
ที่ดิน หมายความว่า พื้นที่ดินและให้ความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดา
หรือนิติบุคคลซึ่งมีกรรมสิทธิ์ในที่ดินหรือครอบครองอยู่ในที่ดินไม่เป็นกรรมสิทธิ์ของเอกชน

ข้อ ๕ บุคคลธรรมดา
ซึ่งเป็นเจ้าของที่ดินแปลงเดียวหรือหลายแปลง ที่อยู่ในเขตองค์การบริหารส่วนตำบลน้ำร้อนและใช้ที่ดินเป็นที่อยู่อาศัยของตน
เป็นที่เลี้ยงสัตว์ของตนหรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ จำนวนไม่เกิน ๓ ไร่
เฉพาะแปลงใดแปลงหนึ่งเท่านั้น
ให้บุคคลตามวรรคหนึ่ง ที่เป็นเจ้าของที่ดินแปลงเดียวหรือหลายแปลง
รวมมีเนื้อที่น้อยกว่า ๓ ไร่ได้รับการยกเว้นไม่ต้องเสียภาษีบำรุงท้องที่

ข้อ ๖ ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการณ์ค้า
เพื่อประกอบการหารายได้ ให้ได้รับการยกเว้นภาษีบำรุงท้องที่
เนื่องจากจัดเก็บภาษีประเภทภาษีโรงเรือนและที่ดินตามพระราชบัญญัติภาษีโรงเรือนและที่ดิน
พ.ศ. ๒๔๗๕

ข้อ ๗ ให้นายกองค์การบริหารส่วนตำบลน้ำร้อนเป็นผู้รักษาการให้เป็นไปตามข้อบัญญัตินี้ และให้มีอำนาจออกระเบียบ ประกาศ
หรือคำสั่ง เพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๒๖ กันยายน พ.ศ. ๒๕๖๐
นนทวรรณ จงจิตร
นายกองค์การบริหารส่วนตำบลน้ำร้อน






พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๙๐ ง/หน้า ๒๐๕/๒๐ เมษายน ๒๕๖๑